IEPIRKUMA TEHNISKĀ SPECIFIKĀCIJA
MOCVD epitaksijas ārpakalpojums – heterostruktūras izstrāde un pilotparaugu izgatavošana uz 22 mm GaAs substrātiem
	Pasūtītājs:
	SIA „Baltic Photonics”, reģ. Nr. 40203506411

	Projekts:
	LIAA Komercializācijas atbalsts, pieteikums Nr. KOM/2025/17/P/1

	Projekta aktivitāte (atbilstība tāmei):
	Rūpnieciskie pētījumi – tāmes pozīcija „Ārpakalpojums MOCVD epitaksijas procesa analīze”

	Iepirkuma priekšmets:
	MOCVD epitaksijas procesa analīzes ārpakalpojums 22 mm GaAs substrātu fotokatoda heterostruktūras izstrādei un pilotparaugu izgatavošanai

	Plānotā līguma summa:
	32 000,00 EUR (bez PVN)

	Izpildes termiņš:
	Līdz 6 (sešiem) mēnešiem no līguma noslēgšanas dienas



1. Konteksts un pamatojums
SIA „Baltic Photonics” īsteno projektu „Tehnoloģijas izstrāde un validācija specializētu 22 mm gallija arsenīda (GaAs) pusvadītāju plākšņu (substrātu) epitaksijai fotokatodu ražošanai” (turpmāk – Projekts), kas tiek līdzfinansēts LIAA komercializācijas atbalsta ietvaros (pieteikums Nr. KOM/2025/17/P/1).
Projekta Rūpniecisko pētījumu aktivitātes ietvaros paredzēts veikt pielāgotu MOCVD (metālorganisko ķīmisko tvaiku nogulsnēšanas) epitaksijas procesu uz 22 mm GaAs substrātiem, iegūstot fotokatoda heterostruktūru attēlu pastiprinātāju (IIT) un EB-CMOS sensoru vajadzībām. Tā kā MOCVD iekārtas iegāde (~2–7 milj. EUR) nav ekonomiski pamatota projekta ietvaros, epitaksijas process tiek iegūts kā ārpakalpojums. Lai kontrolētu izgatavotos paraugus, nepieciešams izstrādāt un pārbaudīt to kvalitāti un atbilstību Pasūtītāja noteiktajām prasībām.
Šī iepirkuma priekšmets pilnībā atbilst Projekta pieteikuma tāmes pozīcijai, kas Rūpniecisko pētījumu aktivitātes ietvaros ir aprakstīta šādi:
„Ārpakalpojums MOCVD epitaksijas process. Ārpakalpojums metālorganisko ķīmisko tvaiku nogulsnēšanai (ārējs partneris ar arsenīda procesu iekārtām).”
Iepirkuma apjoms (32 000 EUR bez PVN) iekļaujas šīs pozīcijas plānotajās izmaksās. Substrātu materiāls (22 mm GaAs plāksnes) tiek iegādāts atsevišķi atbilstoši Projekta tāmes pozīcijai „Substrāta iegāde” (15 000 EUR) un netiek ietverts šajā iepirkumā. Epitaksijas procesu veic citi ārpakalpojuma sniedzēji, un Pasūtītājs substrātus ar epitaksiāli veidotiem pārklājumiem nodod Izpildītājam kā izejmateriālu analīzei.
2. Iepirkuma mērķis
Iepirkuma mērķis ir validēt Pasūtītājam 5-slāņu GaAs/AlGaAs fotokatoda heterostruktūras MOCVD epitaksijas procesu uz 22 mm diametra GaAs substrātiem un noteikt tā kvalitāti. Konkrēti uzdevumi:
1. Izstrādāt un pārbaudīt analīžu metodes, kas piemērotas Pasūtītāja noteiktajai receptei;
1. Verificēt izgatavoto fotokatodu atbilstību Pasūtītāja dotajai heterostruktūras receptei pie konkrētās MOCVD iekārtas darba parametriem, nodrošinot specificēto slāņu biezumu, sastāvu un dopēšanas atbilstību;
1. veikt raksturošanu (XRD, elipsometrija, AFM, Hall mērījumi), verificējot katras iterācijas atbilstību Pasūtītāja sniegtā raksturošanas protokola pieņemamības kritērijiem.
3. Pasūtītāja nodrošinātie ieejas dokumenti un materiāli
Pirms līguma izpildes uzsākšanas Pasūtītājs nodod Izpildītājam (ar parakstītu pieņemšanas–nodošanas aktu un NDA aizsardzību) šādus resursus:
3.1. Tehniskā dokumentācija
1. Heterostruktūras epitaksijas receptes dizaina dokuments – dokuments, kas definē mērķa slāņus, biezumus, sastāvus, dopēšanas līmeņus un pārejas nosacījumus (5-slāņu struktūra ar biezumiem 0,5 µm / 1,0 µm / 1,9 µm / 50 nm / 150 nm, detalizēti aprakstīta Pielikumā Nr. 1);
1. MOCVD sistēmas un palīgiekārtu prasību specifikācija – dokuments, kas nosaka drošības, infrastruktūras un precizitātes prasības;
1. Slāņu raksturošanas protokols – dokuments, kas nosaka XRD, elipsometrijas, AFM un Hall mērījumu procedūras un pieņemamības kritērijus.
Šie dokumenti ir ierobežotas pieejamības tehniskā informācija un tiek piegādāti elektroniski ar piekļuves kontroli.
3.2. Izejmateriāli
1. 22 mm diametra GaAs substrāti ar biezumu ~0,450 mm, kas pārklāti ar nepieciešamajiem slāņiem;
1. Sākotnēji Izpildītājam tiks nodoti līdz 20 (divdesmit) šādi substrāti pārbaužu metodikas izstrādes vajadzībām; papildu substrāti (ja nepieciešami) tiek piegādāti pēc pieprasījuma 10 darba dienu laikā.

4. Darbu apjoms un tehniskās prasības
Iepirkums sastāv no četrām veicamām darba pakotnēm (D1–D4). Visas pakotnes ir praktiska laboratoriska darbība, kas tiek veikta Izpildītāja tīrajās telpās vai iekārtu telpās.
4.1. Darba pakotne D1 – Primārā biezuma un sastāva verifikācija
Izpildītājs verificē Pasūtītāja sniegto paraugu atbilstību konkrētajai pārklājumu receptei. Šī pakotne ietver:
1. HRXRD pārbaužu metodikas izstrādi;
1. Al satura noteikšanu loga (window) slānī
1. Al satura noteikšanu kodināšanas apturēšanas (etch-stop) slānī
1. GRIN profila verifikāciju
1. Atsevišķo epitaksiālo slāņu biezumu noteikšanu
1. Kristāliskās kvalitātes un epitaksiālās struktūras kvalitātes novērtēšanu
4.2. Darba pakotne D2 – optiskās metodes
Izpildītājs veic Veikt daudzslāņu GaAs/AlGaAs fotokatoda struktūras nesagraujošu optisko raksturošanu, lai:
· verificētu slāņu biezumu atbilstību specifikācijai;
· noteiktu loga (window) un GRIN slāņu optiskās īpašības;
· novērtētu alumīnija koncentrācijas sadalījumu AlGaAs slāņos;
· verificētu GRIN slāņa sastāva gradientu;
· identificētu iespējamās spriegumu, defektu vai kristāliskās kvalitātes novirzes.
Darbību secība. 1.posms.
1. Veikt spektrālās atstarošanas (reflectance) mērījumus vairākos parauga punktos.
2. Reģistrēt atstarošanas spektrus UV-VIS-NIR diapazonā (tipiski 300-1100 nm).
3. Izveidot daudzslāņu optisko modeli, izmantojot zināmo struktūras secību: 
· SiO₂;
· Si₃N₄;
· p-Al₀.₇₅Ga₀.₂₅As loga slānis;
· p-AlₓGa₁₋ₓAs GRIN slānis;
· p-GaAs aktīvais slānis.
4. Veikt modeļa pielāgošanu eksperimentālajiem datiem.
5. Aprēķināt katra slāņa optisko biezumu un refrakcijas koeficientu.
Sagaidāmie rezultāti
· SiO₂ adhēzijas slāņa biezums;
· Si₃N₄ pretatstarošanas (AR) slāņa biezums;
· loga slāņa biezums;
· GRIN slāņa kopējais biezums;
· aktīvā GaAs slāņa biezuma novērtējums;
· slāņu biezumu novirze no specifikācijas;
· optiskās vienmērības karte pa parauga virsmu.

2. posms. Raman spektroskopijas kartēšana
Darbību secība
1. Veikt Raman spektru mērījumus vairākos punktos pa struktūras virsmu.
2. Izveidot Raman intensitātes un pīķu pozīciju kartes.
3. Analizēt GaAs un AlGaAs raksturīgo fononu maksimumu nobīdes.
4. Noteikt alumīnija koncentrācijas izmaiņas no pīķu pozīciju izmaiņām.
5. Novērtēt kristālrežģa deformācijas un atlikušos mehāniskos spriegumus.
6. Salīdzināt iegūto Al koncentrācijas profilu ar projektēto GRIN profilu (x = 0 → 0,7).
Sagaidāmie rezultāti
· loga slāņa Al koncentrācijas verifikācija;
· GRIN slāņa sastāva gradienta apstiprinājums;
· iespējamu sastāva lēcienu vai augšanas pārtraukumu identificēšana;
· spriegumu sadalījuma novērtējums epitaksiālajā struktūrā;
· kristāliskās kvalitātes novērtējums;
· defektu vai lokālu neviendabību identificēšana.
4.3 Darba pakotne D3- FIB-SEM, AFM un XPS analīze epitaksiālās struktūras verifikācijai
Veikt epitaksiāli audzētas GaAs/AlGaAs fotokatoda struktūras virsmas, šķērsgriezuma un virsmas ķīmiskā sastāva raksturošanu, lai:
1. verificētu slāņu secību un slāņu biezumu atbilstību specifikācijai;
1. novērtētu robežvirsmu kvalitāti un slāņu vienmērību;
1. noteiktu virsmas raupjumu un tās piemērotību turpmākajiem tehnoloģiskajiem procesiem (piemēram, fusion bonding procesam);
1. identificētu iespējamos defektus, mikrodaļiņas, poras, plaisas un augšanas anomālijas;
1. noteiktu virsmas ķīmisko sastāvu;
1. verificētu Si₃N₄ pretatstarošanas un SiO₂ adhēzijas slāņu ķīmisko sastāvu un kvalitāti.

1. posms. AFM virsmas topogrāfijas mērījumi
1. Veikt virsmas topogrāfijas mērījumus vairākos reprezentatīvos parauga punktos
· 1 × 1 µm;
· 5 × 5 µm;
· 20 × 20 µm.
2. Izveidot virsmas augstuma kartes.
3. Aprēķināt virsmas raupjuma parametrus.
4. Analizēt virsmas morfoloģiju un identificēt lokālus defektus.
Sagaidāmie rezultāti
· RMS raupjums (Rq);
· vidējais raupjums (Ra);
· virsmas topogrāfijas kartes;
· daļiņu, izciļņu un citu virsmas defektu identificēšana;
· virsmas piemērotības novērtējums sapludināšanas procesam.
2. posms. FIB-SEM šķērsgriezuma analīze
1. Ar fokusēto jonu staru (FIB) izveidot šķērsgriezuma tranšeju cauri visai epitaksiālajai struktūrai.
2. Sagatavot augstas kvalitātes šķērsgriezuma virsmu.
3. Veikt šķērsgriezuma attēlošanu ar skenējošo elektronu mikroskopu (SEM).
4. Nomērīt visu slāņu ģeometriskos parametrus.
5. Novērtēt robežvirsmu asumu, vienmērību un iespējamās strukturālās nepilnības.
Sagaidāmie rezultāti
· SiO₂ slāņa biezums;
· Si₃N₄ slāņa biezums;
· Al₀.₇₅Ga₀.₂₅As loga slāņa biezums;
· GRIN slāņa biezums;
· aktīvā GaAs slāņa biezums;
· Al₀.₇₅Ga₀.₂₅As etch-stop slāņa biezums;
· GaAs bufera slāņa biezums;
· robežvirsmu kvalitātes novērtējums;
· defektu un iespējamu slāņu atslāņošanās pazīmju identificēšana;
· faktiskās struktūras salīdzinājums ar projektēto epitaksiālās augšanas specifikāciju.
3. posms. XPS virsmas ķīmiskā sastāva analīze
1. Veikt pārskata (survey) spektru iegūšanu plašā enerģiju diapazonā.
2. Identificēt visus virsmā esošos elementus.
3. Veikt augstas izšķirtspējas spektru mērījumus galvenajiem elementiem: 
· Si 2p;
· O 1s;
· N 1s;
· Ga 3d;
· As 3d;
· Al 2p;
· C 1s.
4. Noteikt elementu ķīmiskās saites un oksidācijas stāvokļus.
5. Vajadzības gadījumā veikt dziļuma profilēšanu (depth profiling), pakāpeniski noņemot augšējos slāņus.
6. Verificēt SiO₂ un Si₃N₄ slāņu secību un ķīmisko sastāvu.
Sagaidāmie rezultāti
· virsmas elementārais sastāvs;
· SiO₂ adhēzijas slāņa ķīmiskās tīrības novērtējums;
· Si₃N₄ pretatstarošanas slāņa ķīmiskās tīrības novērtējums;
· oksīdu, piesārņojuma un organisko atlikumu identificēšana;
· Ga, As un Al oksidācijas pakāpes noteikšana;
· slāņu secības apstiprināšana dziļuma profilēšanas gadījumā;
· virsmas pasivācijas kvalitātes novērtējums.
Darba paketes rezultātā tiek sagatavots verifikācijas ziņojums ar slāņu biezumu, virsmas kvalitātes un ķīmiskā sastāva salīdzinājumu pret tehniskās specifikācijas prasībām, norādot konstatētās novirzes un potenciālos riskus ierīces veiktspējai.
4.4. Darba pakotne D4 – P-veida elektrisko parametru novērtējums ar Hall mērījumiem
Noteikt epitaksiāli audzēto GaAs/AlGaAs struktūru elektriskos parametrus dažādās augšanas stadijās un novērtēt p-veida dopējuma atbilstību tehnoloģiskajām prasībām. Ar Hall mērījumiem noteikt:
· vadītspējas tipu (p vai n);
· Hall koeficientu;
· lokšņu pretestību (sheet resistance);
· Hall nesēju koncentrāciju;
· Hall mobilitāti;
· īpatnējo pretestību.
Darba pakete paredz salīdzināt vairākus paraugus ar secīgi pieaugošu slāņu skaitu un analizēt katra nākošā slāņa ietekmi uz struktūras elektriskajām īpašībām. Rezultātu secinājumos jāiekļauj priekšlikumi par papildus ECV vai SIMS mērījumu nepieciešamību.
5. Nodevumi
Visi rakstveida nodevumi tiek iesniegti latviešu vai angļu valodā (izvēlas Izpildītājs; tehniskā terminoloģija var palikt angļu valodā) elektroniski PDF formātā un (kur piemērojams) redaktējamā formātā (DOCX, XLSX, CSV). Fiziskie pilotparaugi tiek nodoti Pasūtītājam pieņemšanas–nodošanas aktā noteiktajā vietā un laikā.
	Kods
	Nodevums
	Formāts un minimālais apjoms
	Nodošanas termiņš

	D1
	Analīžu metodikas XPS, AFM, SEM-Eds un XRD metodei
	PDF, min. 5 lpp.
	1. mēn. beigas

	D2
	Darba paku D1, D2, D3 gala rezultāti
	PDF, min 10 lpp
	5. mēn. beigas

	D3
	Darba pakas D4 rezultāti ar priekšlikumiem
	PDF, min  5 lpp
	Kopā ar D2



Katrs nodevums tiek uzskatīts par pieņemtu pēc tam, kad Pasūtītāja pārstāvis (zinātniskais vadītājs un projekta koordinators) ir parakstījis pieņemšanas–nodošanas aktu. Pasūtītājs ir tiesīgs pieprasīt precizējumus 15 (piecpadsmit) darba dienu laikā no nodevuma saņemšanas; Izpildītājs precizējumus veic 15 (piecpadsmit) darba dienu laikā bez papildu samaksas, izņemot gadījumus, kad precizējumi prasa papildu augšanas ciklus (tādā gadījumā puses vienojas rakstveidā par apjomu un izmaksām).
6. Izpildes termiņi un starprezultāti
Kopējais izpildes termiņš ir līdz 6 (sešiem) mēnešiem no līguma noslēgšanas dienas. Starprezultāti:
	Mēnesis
	Starprezultāts un aktivitātes

	1. mēn.
	Kick-off sanāksme, ieejas dokumentu un substrātu nodošana, NDA aktivizēšana, D1 nodevuma iesniegšana

	2. -5. mēn.
	Paraugu analīze

	6. mēn.
	Gala procesa dokumentācijas sagatavošana, D3 nodevuma iesniegšana, noslēguma pieņemšanas sanāksme



7. Pretendenta kvalifikācijas prasības
Pretendents iesniedz kvalifikāciju apliecinošus dokumentus atbilstoši šādām minimālajām prasībām:
7.1. Materiāltehniskā bāze
1. pieejamas in-house raksturošanas iekārtas atbilstoši Pasūtītāja raksturošanas mērķiem;
1. ISO-7 klases tīrtelpas
7.2. Profesionālā un zinātniskā pieredze
1. Vismaz 5 (pieci) gadi plāno kārtiņu analīzes pieredze, apliecināta ar projektu sarakstu, klientu atsauksmēm vai zinātniskām publikācijām;
1. Vēlama pieredze fotokatodu, fotodetektoru vai līdzīgu optoelektronisko ierīču heterostruktūru ražošanā.
7.3. Kvalitātes vadības sistēma
1. Ieviesta kvalitātes vadības sistēma, sertificēta atbilstoši ISO 9001 vai līdzvērtīgam standartam, vai pierādāma ekvivalenta iekšējā kvalitātes kontroles sistēma;
7.4. Eksporta kontrole un drošība
1. Pretendents apliecina, ka nav pakļauts ES vai Latvijas Republikas sankcijām un ka pakalpojuma izpildē netiks iesaistīti Krievijas Federācijas vai Baltkrievijas Republikas pilsoņi atbilstoši Padomes Regulai (ES) Nr. 833/2014;
1. Pretendentam nav interešu konflikta ar Pasūtītāju MK noteikumu Nr. 104 izpratnē;
1. Pretendents apliecina gatavību parakstīt konfidencialitātes līgumu (NDA) pirms jebkādas tehniskās informācijas saņemšanas.
8. Intelektuālais īpašums un konfidencialitāte
Konfidencialitāte. Visa tehniskā un komerciālā informācija, ko Pasūtītājs izpauž Izpildītājam pakalpojuma izpildes ietvaros, uzskatāma par konfidenciālu un tiek aizsargāta atbilstoši Projekta pieteikumā aprakstītajam komercnoslēpuma režīmam (sk. Projekta pieteikuma 2.10. punktu). 
9. Samaksa un maksājumu kārtība
Kopējā līguma summa: 32 000,00 EUR (trīsdesmit divi tūkstoši eiro, 00 centi) bez PVN. Visa līguma summa attiecināma uz Projekta aktivitāti „Rūpnieciskie pētījumi” un projekta tāmes pozīciju „Ārpakalpojums MOCVD epitaksijas process”.
Maksājumu sadalījums pa nodevumiem:
	Nodev.
	Apraksts
	Summa (EUR, bez PVN)

	D1
	
	7 000,00

	D2
	
	24 000,00

	D3
	
	11 000,00

	
	KOPĀ (pilnībā zem aktivitātes „Rūpnieciskie pētījumi”)
	32 000,00



Samaksa tiek veikta pēc katra nodevuma pieņemšanas, pamatojoties uz Izpildītāja izrakstītu rēķinu. Rēķina apmaksas termiņš ir 30 (trīsdesmit) kalendāro dienu pēc pieņemšanas–nodošanas akta parakstīšanas. Avansa maksājumi netiek paredzēti.
10. Atbildība un risku sadale
Ņemot vērā tehnisko sarežģītību un augsto iteratīvās optimizācijas īpatsvaru, pusēm ir būtiski skaidri noteikt risku sadali:
10.1. Substrātu piegāde, rīcība ar tiem 
1. Substrāti tiek izmantoti analīžu veikšanai, taču pēc tam tie veselā vai salauztā veidā jānodod atpakaļ pasūtītājam lai nepiesārņotu apkārtējo vidi;
1. Izpildītājs ir atbildīgs par darba drošības un vides prasību ievērošanu darbu gaitā;
1. Nepiegādātu (kavētu vai nozaudētu) substrātu gadījumā samaksa par analīžu veikšanu un darba pakas izpildi paliek spēkā.
10.4. Force majeure
1. Nepārvaramas varas apstākļos (streiki, stihijas, pandēmija, karš, kritiska izejvielu piegāžu krīze) puses var rakstveidā vienoties par termiņu pagarinājumu vai līguma grozījumiem. Force majeure apstākļu ilgums, kas pārsniedz 60 (sešdesmit) dienas, ir pamats jebkurai pusei izbeigt līgumu bez papildu kompensācijas.
11. Piedāvājuma vērtēšanas kritēriji
Pasūtītājs izvēlas saimnieciski visizdevīgāko piedāvājumu saskaņā ar MK noteikumu Nr. 104 „Noteikumi par iepirkuma procedūru un tās piemērošanas kārtību pasūtītāja finansētiem projektiem” principiem. Vērtēšanas kritēriji:
	Kritērijs
	Īpatsvars
	Maks. punkti

	Tehniskā kapacitāte un testēšanas iekārtas atbilstība 
	35%
	35

	Piedāvātā metodoloģija un iteratīvās optimizācijas plāns
	25%
	25

	Cena (piedāvātā cena vs. plānotā līguma summa)
	20%
	20

	Atsauces un iepriekšējie līdzīgi projekti
	10%
	10

	Izpildes grafiks un pilotparaugu partijas sagatavošanas loģika
	10%
	10



12. Piedāvājumā iesniedzamie dokumenti
1. Pretendenta piedāvājuma vēstule ar cenas piedāvājumu pa nodevumiem (D1–D4);
1. Pretendenta un atbildīgā speciālista(-u) CV ar kvalifikāciju un pieredzi apliecinošu informāciju;
1. Testēšanas iekārtu apraksts (ražotājs, modelis, inventāra nr);
1. Kvalitātes vadības sistēmas apraksts vai sertifikāts (ISO 9001 vai līdzvērtīgs);
1. Apliecinājumi atbilstoši 7.4. punktam (sankcijas, eksporta kontrole, interešu konflikts, NDA gatavība);
13. Atbildīgās personas Pasūtītāja pusē
Tehniskie jautājumi, ikmēneša tehniskās sanāksmes un nodevumu pieņemšana:
1. Dr. Ainārs Ozols, zinātniskais vadītājs (projekta zinātniskā koordinācija, tehnisko lēmumu pieņemšana);
1. Edgars Šēnbergs, inženieris (procesa parametru izvērtēšana, raksturošanas datu analīze);
1. Ilona Vanaga, projekta koordinators (projekta administratīvā koordinācija, sanāksmju organizēšana).
Iepirkuma procedūras jautājumi:
1. Līva Tutiņa, projekta asistents.

Šī specifikācija ir saistošs pielikums iepirkuma procedūras dokumentācijai un Pakalpojumu līgumam, kas tiks noslēgts ar izvēlēto Pretendentu. Specifikācijas pielikumi (heterostruktūras receptes dizaina dokuments, MOCVD sistēmas prasību specifikācija un raksturošanas protokols) tiek izsniegti tikai Pretendentiem, kas ir iesnieguši parakstītu NDA un veikuši sākotnējo kvalifikācijas pārbaudi.

